I-ca-yaa 9
Kuäär mi gɔaa mi bi ben
1
Kä /cɛ bilɛ tekɛ da̱k kä nɛy tin te rikä. Kä kɛ pek ëë ci wä cuɛ mun ji̱ Dhɛ-bu-lun kɛnɛ mun ji̱ Nap-ta-li jak kä po̱c, duundɛ ɣöö kɛ ni̱n tɔ̱ bi ben tɔ̱ bɛ Gɛ̈-lɛ-li moc kɛ luth muɔ̱ɔ̱n juri min wä dup baar in bo̱r min te kam wi̱i̱ni a wä ni kui̱ kiɛɛr Jɔr-dɛn.
2
Nɛy tin te rɛy muɔth,
ca buay mi di̱i̱t nɛn,
kä nɛy tin cieŋ däär muɔ̱th
ci buay ben kä kɛ.
3
Kuoth ci naath jak kä ŋuan,
kä ci tɛ̈th lɔaacdiɛn rep,
tɛth lo̱ckiɛn nhiamdu ce̱tkɛ
min la lɔc ran ɛ tɛth
kɛ cäŋ ŋër bɛɛl,
ce̱tkɛ min la lo̱c wutni a tɛth mɔ
da̱a̱kɛ tin ca pɛc ɔ.
4
Kä curi gäkdiɛn to̱l kä kɛ
kɛnɛ kɛɛt in la dua̱ckɛ kɛ
ɛ nɛy tin ciaŋkɛ kɛ a jiäk,
kä curi kɛ joc ce̱tnikɛ juɔ̱c
ëë ci kɔŋ joc ni ji̱ Mid-yan.
5
Kä wa̱a̱ri ji̱ köör diaal,
kɛnɛ bieyni tin tekɛ riɛm,
bakɛ waŋ ala tɔŋ maac.
6
Kɛ ɣöö ca kɔn da̱p gat,
ca kɔn ka̱m gat dhöl,
kä bɛ la kuäär nath,
kä ba ciötdɛ cɔl i̱,
“Rueec mi Gɔaa, kä Kuoth mi Bum,
Gua̱n nath mi Do̱raar,
kä Kuäär Malä.”
7
Kä bi kuäärɛ kɛnɛ mal thil pek,
kä bɛ ruëc ala Kuäär wi̱i̱
kɔam kuäärä Dee-bid,
bɛ jɛ ruac kɛ cuŋ kɛnɛ thuɔ̱k
ɛn cäŋ ɛmɔ amäni cäŋ kɛl.
Bi Kuoth Nhial in la Ruey Ɣɔaa
jɛ la̱t.
Bi Kuoth I-thɛ-rɛl duäc
8
Ci Kuoth Nhial ruac ja̱k
kɛ kui̱ ji̱ Je-kɔb,
kä bɛ I-thɛ-rɛl luk,
9
kä ba jɛ ŋa̱c ɛ nɛy diaal,
bi ji̱ Ɛ-pa-rim kɛnɛ ji̱
Tha-mɛ-ria jɛ ŋa̱c,
tin ruac liakä kɛ lo̱ckiɛn i̱,
10
“Ci tuɔpni tɛɛth,
duundɛ ɣöö bakɔ kɛ nyɔk
kɛ ta̱th kɛ pääm ti ca kuac,
ca rieewni thëëp jɔap piny,
duundɛ ɣöö bakɔ gua̱a̱thdiɛn
luɛl kɛ luɔ̱ɔ̱r.”
11
Kä cu Kuoth ji̱ Rɛ-dhin
nöŋ ji̱ tɛ̈riɛn,
cuɛ ji̱ tɛ̈riɛn jiëc cuɔ̱ŋ
kɛ kui̱diɛn.
12
Ji̱ Thi-ri-ya kui̱ känyä ca̱ŋ,
kɛ ji̱ Pi-li-thɛt
kui̱ konyä ca̱ŋ,
duɔ̱pkɛ I-thɛ-rɛl kɛ rɛmkiɛn.
Kɛ kui̱ kä ti̱ti̱ ŋot gak Kuɔth
/kenɛ ni thuɔ̱k,
ŋotdɛ duääcɛ naath kɛ buɔ̱mdɛ.
13
Duundɛ ɣöö /ken naath rɔ̱ riet
ram in cikɛ näk,
kä /kenkɛ Kuoth Nhial min la
Ruey Ɣɔaa go̱r.
14
Bi Kuoth Nhial wi̱c I-thɛ-rɛl
kɛnɛ juälɛ ŋok,
bɛ kaar kɛnɛ cuut ŋok
kɛ jɛn cäŋ ɛ kɛl ɔ,
15
kɛ ɣöö wi̱c ɛ bööth kɛnɛ
nɛy tin luɔ̱th kɛ,
kä juäl ɛ go̱o̱k tin
ŋi̱eeckɛ ka̱a̱cni.
16
Nɛy tin böthkɛ nɛy ti̱ti̱
cikɛ bath,
kä nɛy tin guɔ̱ɔ̱rkɛ kɛ
cikɛ riaw.
17
Kɛ kui̱c ɛmɔ /ci Kuäär ni Kuoth
lɔcdɛ tɛth kɛ ŋuɛ̈tni
wutnikiɛn,
kä thilɛ jɛ kɔ̱a̱c lɔaac kɛ gaat
tin rɛ̈tni kɛnɛ män jɔɔkni,
kä kɛn diaal thilɛ kɛ kuoth
kä kɛ la̱a̱t jiäkni,
kä lat kɛn ni nyin ko̱o̱ri.
Kɛ kɛn ti̱ti̱ ŋot gak Kuɔth
/kenɛ ni thuɔ̱k,
ŋotdɛ duääcɛ naath kɛ buɔ̱mdɛ.
18
Kɛ thuɔ̱k jiäk pɛtkɛ
ce̱tnikɛ mac,
ɛ waaŋɛ gɔ̱a̱k kɛnɛ kuiy,
kä waaŋɛ rup mi cɛ thi̱ŋ,
ɛ riith toliɛn rɔ ni nhial.
19
Kɛ ŋɛ̈ɛ̈ny Kuɔth Nhial in la
Ruey Ɣɔaa cɛ mun waŋ,
cu naath kula tɔŋ maac,
thilɛ ram mi dëë däman luäk.
20
Yuɔ̱ɔ̱thkɛ ni mi̱th,
kä ŋotkɛ kɛ mi näk buɔthkɛ,
kä bikɛ mi̱eth in ci duɔth cam,
kä /cɛ kɛ bi ro̱ŋ,
kä bi ram ɔ cam ni tetdɛ.
21
Bi Ma-na-thɛ mi̱th kä Ɛ-pa-rim,
kä bi Ɛ-pa-rim mi̱th
kä Ma-na-thɛ,
kä bikɛ rɔ̱ luɔ̱c Juda kɛɛl.
Kɛ kɛn ti̱ti̱ ŋot gak Kuɔth
/kenɛ ni thuɔ̱k,
ŋotdɛ duääcɛ naath
kɛ buɔ̱mdɛ.
